Tanya, ’n onderwyseres aan die Prinshofskool vir Gesiggestremdes in Pretoria, en haar man, Johan, wat verbonde is aan die Tshwane Universiteit van Tegnologie, is albei blind.
Vir dié gesin was dit nogal ’n uitdaging om te kommunikeer, maar hulle het dit oor die jare onder die knie gekry. Van môre af gaan dit ’n nuwe begin vir die gesin wees, want vir die eerste keer “gaan almal in my gesin kan hoor”, sê Tanya.
“As gevolg van die feit dat albei kinders doof gebore is in albei oortjies en ook ’n genetiese oogsiekte in die familie het wat hulle moontlik in die toekoms kan blind maak, weet ons dat die kogleêre inplantings hierdie kinders se enigste kans op kommunikasie gaan wees in die toekoms,” sê Erika Basson van dié stigting.
“Die kogleêre inplantings gaan egter vir hulle die kans op gehoor gee – wat hul toekoms heeltemal anders en soveel meer wonderlik laat lyk, sodat hulle eendag self onafhanklik sal kan wees en met die samelewing sal kan kommunikeer.”
“Corban het nou die dag vir my sussie, wat ook doof is en ’n kogleêre inplanting het, gevra of hy nie net vinnig ’n inplanting kan leen sodat hy gou kan hoor nie. Toe moes ons eers mooi verduidelik jy kan nie jou inplanting sommer net uitleen nie.”
Om dié rede sal daar nie môre media toegelaat word wanneer die inplantings aangeskakel word nie. Tog sal Tanya en Johan daar wees vir die groot oomblik.